**Kan bli streik i Norlandia-barnehagene neste uke**

**Dersom mekling neste uke ikke fører fram, blir det streik i åtte barnehager i Norlandia-konsernet fra torsdag 3. desember. Konflikten handler om rettferdig pensjon for de ansatte. Fagforbundet og Delta har i første omgang meldt plassfratredelse for 90 medlemmer i Porsgrunn og Tromsø/Tomasjord.**

**Kjemper for rettferdig pensjon**De ansatte i barnehagene kjemper en kamp for gode og rettferdige pensjonsordninger. De skal være trygge på at de har tilnærmet like pensjonsvilkår uavhengig av om de jobber i offentlige eller private barnehager.

Det er helt avgjørende at vi tar denne kampen. Fagforbundet og Delta krever at det opprettholdes en bransjestandard for private barnehager – så de ansattes lønns-, arbeids- og pensjonsvilkår er like gode, uavhengig av hvilken barnehage de jobber i og hvem som eier barnehagen.

Alle andre private barnehager har i dag en anstendig pensjon, enten lik som kommunale barnehager eller en hybridpensjon, altså en barnehagepensjon. Det er kun Norlandia som tilbyr sine ansatte en dårligere pensjon.

**Eierne har råd til en god pensjonsordning**Norlandia-konsernet skal ikke slippe unna med å gi dårligere pensjonsordning til sine barnehageansatte. Norlandia får øremerkede tilskudd til pensjon fra det offentlige for å sikre at de ansatte skal ha en like god pensjon som ansatte i kommunale barnehager. Vi krever at disse pengene går til pensjon for de ansatte og ikke puttes i lommene til eierne.

Som konsern går Norlandia med store overskudd, og har råd til å gi de ansatte en pensjon som er livsvarig og like god for kvinner og menn. Det er uforståelig at ikke Norlandia skal klare det, når andre private barnehager får det til.

**Rettferdig pensjonskamp**Dette er en rettferdig kamp som i stor grad handler om kvinners lønns- og arbeidsvilkår, siden de utgjør de fleste ansatte i barnehagene. Kvinner lever lengre enn menn, og det er derfor viktig å sikre at pensjonsordningen er kjønnsnøytral. Slik pensjonsordningene i Norlandia-konsernet er i dag, får kvinner en lavere pensjon enn menn, fordi kvinner lever lenger.

Vi beklager at en eventuell streik rammer barn og foreldre, men dette er en nødvendig kamp for å sikre at de ansatte som jobber med barna får en rettferdig og anstendig pensjon.